Výročná správa Únie nevidiacich a slabozrakých Slovenska za rok 2006

Vydavateľ:
Únia nevidiacich a slabozrakých Slovenska
Sekulská 1, 842 50 Bratislava
Tel: 02 / 65420 844
Fax: 02 / 65420 842
E-mail: unss@unss.sk
Internet: www.unss.sk

IČO vydavateľa:
00683876

Autori príspevkov:
Eva Bednárová, Ľudovít Čábi, Branislav Mamojka, Milan Mechura, Lucia Kočanová, Dáša Kráčalová, Roman Martinovič, Jarmila Virágová, Josef Zbranek.

Foto:
archív ÚNSS

Výročná správa Únie nevidiacich a slabozrakých Slovenska 2006

PRÍHOVOR
Rok 2006 bol pre nás predovšetkým pokračovaním realizácie rozbehnutých projektov a očakávaním, čo prinesú v oblasti sociálnej politiky parlamentné a komunálne voľby. Potvrdilo sa správnym rozhodnutie V. zjazdu ÚNSS povýšiť na najvyššiu prioritu obhajobu záujmov nevidiacich a slabozrakých ľudí a podporu účasti čo najširšieho okruhu samotných občanov so zrakovým postihnutím na tomto procese. Decentralizácia zásadne rozšírila rozhodovacie právomoci orgánov na regionálnej a lokálnej úrovni, na ktoré sa prenášajú aj kompetencie v sociálnej oblasti významne ovplyvňujúce náš život. Povedomie rozhodovacích orgánov o potrebách občanov so zdravotným postihnutím je stále nedostatočné a ani neexistujú uspokojivé záväzné pravidlá, ktoré by zaručili, že pri rozhodovaní samosprávnych orgánov nebudú podhodnotené alebo ignorované oprávnené potreby týchto ľudí. Je potrebné opakovane presviedčať, vysvetľovať a získavať podporu na stále väčšom počte miest a úrovní. treba konštatovať, že financovanie našich služieb a poradenstva zo strany VÚC bolo v roku 2006 regionálne rovnomernejšie, ale napriek tomu stále je vo väčšine krajov hlboko pod úrovňou reálnych potrieb.

Aj keď nadobúda mimoriadny význam obhajoba záujmov na regionálnej a miestnej úrovni, ich obhajoba na centrálnej úrovni roku 2006 nadobudla mimoriadnu dôležitosť.
Začiatkom roku boli obnovené práce na dlho požadovanej inovácii sociálnej legislatívy prípravou náhrady zákona o sociálnej pomoci novými zákonmi o sociálnych službách a kompenzáciách dôsledkov zdravotného postihnutia. Žiaľ, rozhodnutím o predčasných parlamentných voľbách boli tieto práce prerušené a do konca roku neboli obnovené.

Ešte pred parlamentnými voľbami bola prijatá novela zákona č. 461/2003 Z.z. o sociálnom poistení, ktorá pre ľudí s ťažkým zdravotným postihnutím znamená zásadné zhoršenie sociálnej situácie a perspektív do budúcnosti. Podľa tejto novely, invalidný občan, ktorý sa v minulosti rozhodol zlepšiť si svoju príjmovú situáciu zárobkovou činnosťou aj za nižšiu mzdu ako pred získaním invalidity, môže teraz dostať starobný dôchodok až o niekoľko tisíc korún nižší ako keby zostal nepracujúcim invalidným dôchodcom. Invalidní dôchodcovia so zníženou schopnosťou vykonávať zárobkovú činnosť o viac ako 70% už nie sú povinne nemocensky poistení, môžu sa poistiť len dobrovoľne a strácajú nárok na podporu 
v nezamestnanosti. Tieto demotivujúce a diskriminačné opatrenia znehodnocujú úsilie a finančné prostriedky vynakladané vládou SR a Európskou úniou na podporu zamestnateľnosti ľudí so zdravotným postihnutím.

Veľmi pozitívne hodnotíme rozhodnutie Ústavného súdu o protiústavnosti prehodnocovania invalidity a prijatie zákona rušiaceho protiústavné prehodnotenia a odstraňujúceho ich dôsledky. 
Vláda sa pokúsila zrušiť možnosť poukazovať 2% zo zaplatených daní mimovládnym organizáciám, čo pre nás predstavuje nezastupiteľný zdroj na podporu činností na obhajobu záujmov ľudí so zrakovým postihnutím a na zvyšovanie úrovne ich schopností potrebných pre samostatný život a efektívnu účasť na živote spoločnosti. Tomuto zámeru sa podarilo zabrániť len neobvykle koordinovaným a intenzívnym úsilím týchto organizácií, ich členov a pracovníkov.
Môžeme teda konštatovať, že v roku 2006 síce došlo k náprave niektorých krívd z minulosti, ale boli vytvorené aj nové a pri snahe o ich odstránenie sme zatiaľ neúspešní.

Naše členstvo v Európskej únii nám ponúka nové možnosti riešenia problémov občanov so zdravotným postihnutím. Vo vzťahu k týmto občanom presadzuje EÚ politiku vytvárania rovnakých príležitostí a zabezpečenia rovnakého zaobchádzania, na ktorej implementácii sa podieľa aj ÚNSS. Na presadzovanie tejto politiky slúži aj projekt SIZAR - Systém integrovaného zamestnávania a rekvalifikácie občanov so zrakovým postihnutím - v rámci iniciatívy spoločenstva EQUAL, ktorého vedúcim národným partnerom je práve ÚNSS. Ide o zatiaľ náš historicky najväčší projekt čo do objemu prác, nákladov a zapojenia domácich i zahraničných partnerov, ale aj najproblémovejší projekt. Všeobecne známa nepriaznivá situácia   spôsobená častým meškaním refundácií nákladov projektu a jeho mimoriadnou a neodôvodnene komplikovanou administratívnou náročnosťou nám viaže finančné prostriedky a ľudské kapacity, ktoré nevyhnutne potrebujeme na iné účely. Nápravné opatrenia prijaté koncom roku 2005 nepriniesli výraznejšie zlepšenie ani roku 2006.

Z Európskej únie k nám prichádzajú dôležité impulzy a záväzné nariadenia v záujme ľudí so zdravotným postihnutím. Je to napríklad nariadenie o právach cestujúcich so zdravotným postihnutím v leteckej doprave a smernica ukladajúca označovať obaly liekov Braillovým písmom, ktorá bola do našej legislatívy implementovaná novelou zákona 140/2003 Z.z. o liekoch a zdravotníckych pomôckach s účinnosťou od 1. júna 2006.

Uvítali sme možnosť zúčastniť sa na príprave Národného strategického referenčného rámca a Operačných programov, ktoré budú spolufinancované z európskych štrukturálnych fondov v rokoch 2007 - 2013. Sústredili sme sa predovšetkým na presadzovanie opatrení zabezpečujúcich efektívne uplatňovanie horizontálnej priority prístupnosti a antidiskriminácie z hľadiska osôb so zdravotným postihnutím, ktorá zakazuje využívanie európskych štrukturálnych fondov na projekty vytvárajúce bariéry pre týchto ľudí a ukladá vytvárať podmienky umožňujúce účasť na realizácii projektov aj osobám so zdravotným postihnutím a ich organizáciám. Veríme, že práve táto priorita pomôže výrazne zlepšiť prístupnosť fyzického a spoločenského prostredia pre ľudí so zdravotným postihnutím a zvýšiť úroveň ich začleňovania do spoločnosti.

Po náročnom roku 2006 vstupujeme s nádejami do roku 2007, ktorý vyhlásila Európska únia za Európsky rok rovnakých príležitostí. Veríme, že aj s Vašou pomocou sa podarí odstrániť diskriminačné ustanovenia zabudované do legislatívy v roku 2006 a nielen pomocou európskych štrukturálnych fondov prekonať dočasné ťažkosti, urýchliť proces vytvárania rovnakých príležitostí a rovnakého zaobchádzania pre občanov so zrakovým postihnutím a ich začleňovania do spoločnosti.

Ďakujeme za podporu a tešíme sa na spoluprácu.

Ing. Tatiana Mikulášková
Riaditeľka ÚNSS

RNDr. Branislav Mamojka, Csc.
Predseda ÚNSS

ÚNIA NEVIDIACICH A SLABOZRAKÝCH SLOVENSKA

Únia nevidiacich a slabozrakých Slovenska (ďalej len ÚNSS) je občianske združenie, charitatívna a humanitárna organizácia, ktorá združuje nevidiacich a slabozrakých občanov, ich priaznivcov, priateľov, rodičov nevidiacich a slabozrakých detí, bez ohľadu na pohlavie, náboženské vyznanie alebo vieru, rasový pôvod, národnostný alebo etnický pôvod, zdravotné postihnutie, vek, politickú príslušnosť alebo sexuálnu orientáciu.

Poslanie ÚNSS
•	obhajoba záujmov občanov so zrakovým postihnutím zameraná najmä na vytváranie rovnakých príležitostí, zabezpečenie rovnakého zaobchádzania a realizáciu pozitívnych opatrení na prekonávanie a kompenzáciu dôsledkov zrakového postihnutia;
•	aktivizácia občanov so zrakovým postihnutím a vytváranie podmienok na rozvoj vlastných zručností a rozširovanie znalostí potrebných na prekonávanie dôsledkov zrakového postihnutia, na rozvoj a uspokojovanie záujmov a potrieb a na prípravu na plnohodnotný a integrovaný život a prácu v spoločnosti;
•	všestranné pôsobenie na verejnosť a informovanie o problémoch a schopnostiach občanov so zrakovým postihnutím s cieľom, aby ich spoločnosť vnímala ako svoju prirodzenú súčasť;
•	poskytovanie sociálneho poradenstva, vykonávanie sociálnej prevencie a sociálnej rehabilitácie a poskytovanie sociálnych a ďalších služieb pre občanov so zrakovým postihnutím.

Priority ÚNSS v roku 2006:
•	skvalitňovanie úrovne poskytovania sociálneho poradenstva a sociálnej rehabilitácie zvyšovaním kvalifikácie odborných pracovníkov a výmenou skúseností,
•	aktivizácia občanov so zdravotným postihnutím v oblasti obhajoby ich záujmov so zameraním na vytváranie rovnakých príležitostí, zabezpečenie rovnakého zaobchádzania a realizáciu pozitívnych opatrení na prekonávanie a kompenzáciu dôsledkov zrakového postihnutia,
•	podpora zamestnateľnosti a zamestnanosti ľudí so zrakovým postihnutím.

Názov organizácie:		Únia nevidiacich a slabozrakých Slovenska
Sídlo organizácie:		Sekulská 1, 842 50 Bratislava
Identifikačné číslo (IČO):	00683876
Organizačná forma:		Občianske združenie podľa zákona č. 83/1990 Zb.
Dátum založenia:		07. apríla 1990        Zložka MV SR:   VVS/1-909/90-32-5

Ústredná rada ÚNSS:
predseda: RNDr. Branislav Mamojka, CSc. (predseda ÚNSS)
prvý podpredseda: Mgr. Terézia Petiová
podpredsedovia: Ing. Milan Měchura, Josef Zbranek
Členovia: Milan Antal, PaedDr. Imrich Bartaloš, Ervína Balašková , Ing. Ján Cesnek, PhDr. Vladimír Cintula, Mgr. Peter Gieci, Jozef Hlubovič, Emília Motyčáková, Nadežda Muščíková, Renáta Oláhová, Milan Sabovík, Anna Solomošiová, Milota Strončeková Peter Vavro, Alžbeta Vršková.

Ústredná kontrolná komisia ÚNSS:
predseda: Mária Zubáková
členovia: Jana Pribulová, Štefan Janeček, Margita Gyorgyová, Edita Križanová

Úrad ÚNSS:
Riaditeľka: Ing. Tatiana Mikulášková (riaditeľka ÚNSS)
Sekulská 1, 842 50 Bratislava
tel.: 02/ 654 20 796, 02/ 654 20 844
fax.: 02/ 654 20 842 / e-mail: unss@unss.sk / Web: www.unss.sk

Krajské strediská ÚNSS:
Krajské stredisko Bratislava
Vedúci: Mgr. Miroslava Luptáková
Sekulská 1, 842 50 Bratislava
tel.: 02/ 654 20 798
e-mail: unss.bratislava@unss.sk

Krajské stredisko Nitra
Vedúci: Mgr. Petra Ajdariová
Nedbalová 540/17, 949 11 Nitra
tel.: 037/ 741 8115
e-mail: unss.nitra@unss.sk

Krajské stredisko Banská Bystrica
Vedúci: Bc. Dagmar Filadelfiová
Internátna 10, 974 01 Banská Bystrica
tel.: 048/ 413 4201
e-mail: unss.bystrica@unss.sk

Krajské stredisko Košice
Vedúci: Mgr. Terézia Petiová
Park obrancov mieru 1, 040 01 Košice
tel.: 055/ 632 4715
e-mail: unss.kosice@unss.sk

Krajské stredisko Žilina
Vedúci: Bc. Erika Kanátová
Karpatská 10, 010 08 Žilina
tel.: 041/ 565 2369
e-mail: unss.zilina@unss.sk

Krajské stredisko Trenčín
Vedúci: Bc. Anna Vojtechová
Dolný Šianec 1, 911 01 Trenčín
tel.: 032/ 652 33 13
e-mail: unss.trencin@unss.sk

Krajské stredisko Prešov
Vedúci: Mgr. Jozef Hlubovič
Justičná 15, 080 01 Prešov
tel.: 051/ 772 4421
e-mail: unss.presov@unss.sk

Krajské stredisko Trnava
Vedúci: Viera Mrenová
Trhová 2, 917 01 Trnava
tel.: 033/ 551 2706
e-mail: unss.trnava@unss.sk

SOCIÁLNE PORADENSTVO A PREVENCIA

Zrak je významný analyzátor. Zrakom človek vníma viac ako 80% všetkých informácií. Jeho strata alebo vážne poškodenie vedie ku vzniku mnohých komplikácií a problémov. Vyrovnať sa s touto stratou alebo poškodením, naučiť sa prekonávať dôsledky z toho vyplývajúce, je pre zrakovo postihnutého, ale i pre jeho rodinu, priateľov, či kolegov, náročné. Zároveň je to však nevyhnutný predpoklad k integrovanému, plnohodnotnému a kvalitnému životu v spoločnosti.

Kto je zrakovo postihnutý človek?
Zrakových postihnutí, príčin vzniku, diagnóz a prognóz je veľmi veľa. Avšak môžeme hovoriť o určitej klasifikácii, v rámci ktorých existuje ďalšia široká individuálna variabilita. A preto hovoríme o:

Nevidiacich: Sú to osoby s úplnou stratou zrakového vnímania, ale tiež osoby ktoré sú schopné vnímať zrakom maximálne svetlo, avšak nie sú schopné lokalizovať jeho zdroj.

Prakticky nevidiacich: Sú to osoby, ktoré majú zachované zvyšky zraku tak, že dokážu vnímať svetlo, obrysy a tvary predmetov, ale nedokážu využívať zrak ani s najlepšou možnou korekciou ako dominantný a jediný analyzátor pri práci, orientácii a získavaní informácií.

Slabozrakých: Sú to osoby, ktoré napriek najlepšej možnej korekcii majú problémy s vykonávaním zrakovej práce. Takíto ľudia majú vážne poškodený zrak, ale disponujú jeho užitočnými zvyškami, ktoré sa dajú efektívne využiť.

Osobách s poruchami binokulárneho videnia: Sú to osoby s poruchou funkčnej rovnováhy a fyziologickej spolupráce pravého a ľavého oka. Je to vlastne porucha videnia oboma očami a spôsobuje problémy v priestorovom vnímaní.

Únia nevidiacich a slabozrakých Slovenska je práve tým subjektom, ktorý ponúka pomoc zrakovo postihnutým v riešení tejto závažnej situácie. Sociálna pomoc, ktorú poskytuje Únia nevidiacich a slabozrakých Slovenska ľuďom, ktorí stratili zrak, alebo ktorých zrak je vážne poškodený, je vykonávaná najmä formou sociálneho poradenstva, sociálnej prevencie a sociálnych služieb. Tieto tri zložky tvoria proces, v ktorom na seba nadväzujú a pôsobia ako jeden celok. Výsledkom tohto procesu je integrovaný a plnohodnotný život zrakovo postihnutého i jeho rodiny. Jeho úspešnosť je závislá nielen na aktivite samotného zrakovo postihnutého človeka, ale aj na participácii jeho blízkeho sociálneho okolia (rodina, priatelia, kolegovia ...) a celej spoločnosti.

Sociálna pomoc, ktorú vykonáva Únia nevidiacich a slabozrakých Slovenska je vykonávaná v súlade so Zákonom č. 195/1998 Z.z. o sociálnej pomoci. Je poskytovaná sieťou Krajských stredísk ÚNSS, ktoré sa nachádzajú na celom Slovensku v každom Krajskom meste a Úradom ÚNSS. Sociálna pomoc je poskytovaná zrakovo postihnutým klientom bezplatne, ambulantne na pracoviskách ÚNSS alebo v domácom prostredí klienta.

Čo je sociálne poradenstvo?
Sociálne poradenstvo zohráva v procese pomoci zrakovo postihnutým veľmi dôležité miesto. Je to odborná činnosť zameraná na vstupnú diagnostiku, teda identifikáciu stavu a rozsahu potrieb, problémov a obmedzení, ktoré klientovi prináša zrakové postihnutie a tiež zisteniu dôsledkov, ktoré 
z uvedeného vyplývajú. Následne nastupuje navrhnutie optimálneho rehabilitačného plánu a zvolenie vhodných postupov a metód práce. V roku 2006 sme ako novú službu v rámci sociálneho poradenstva pre zrakovo postihnutých ľudí zaradili výcvik sociálno-komunikačných zručností vo vzťahu ku zamestnávaniu. Naši vyškolení pracovnici pomôžu zrakovo postihnutým ľuďom v oblastiach ako sebaprezentácia, ako komunikovať na pracovisku, ako hľadať inzeráty a pracovné ponuky, ako písať životopis, pomôžu pripraviť sa na pohovor so zamestnávateľom. Sociálne poradenstvo v štruktúre personálneho obsadenia Krajského strediska zabezpečujú sociálni pracovníci a regionálni koordinátori rehabilitácie.

Obsahom sociálneho poradenstva je:
•	poradenstvo pri vyrovnávaní sa s postihnutím
•	poradenstvo pre osobnú sebestačnosť
•	sociálno-právne poradenstvo, zamerané na pomoc pri uplatňovaní práv a nárokov vyplývajúcich zo sociálnej legislatívy
•	poradenstvo pre sociálne prostredie zrakovo postihnutého klienta (rodina, priatelia, spolužiaci, spolupracovníci a pod.)
•	poradenstvo pre fyzické prostredie zrakovo postihnutého klienta (prispôsobenie bytu a ďalšieho okolia a pod.)
•	poradenstvo pri uplatnení sa na trhu práce, pri získavaní a pri udržaní si zamestnania
•	poradenstvo pri výbere kompenzačných a optických pomôcok,
•	poradenstvo pre používateľov vodiacich psov
•	poradenstvo pre rodičov detí so zrakovým postihnutím alebo s viacnásobným postihnutím 
•	v kombinácii so zrakovým postihnutím
•	poradenstvo v oblasti vzdelávania (pri výbere integrovaného alebo špeciálneho vzdelávania, predstaviť možnosti vzdelávania)

Čo je sociálna prevencia?
Ide o odbornú činnosť na predchádzanie a na zabraňovanie príčin vzniku, prehlbovania alebo opakovania porúch psychického vývinu, fyzického vývinu alebo sociálneho vývinu. Sociálna prevencia nie je chápaná v medicínskom zmysle, a teda ako predchádzanie straty alebo poškodenia zraku, ale najmä ako predchádzanie sociálnych dôsledkov, ktoré vyplývajú zo straty zraku. V zmysle zákona sú pri práci so zrakovo postihnutými ľuďmi najčastejšími formami sociálnej prevencie: sociálna rehabilitácia, vyhľadávacia činnosť a organizovanie výchovno-rekreačných táborov.
Čo je sociálna rehabilitácia?
Sociálna rehabilitácia je zameraná na získavanie a rozvoj vedomostí, zručností a návykov, potrebných na prekonávanie dôsledkov straty alebo poškodenia zraku a na zvyšovanie nezávislosti zrakovo postihnutej osoby. 
Obsahom sociálnej rehabilitácie je:
•	Výcvik priestorovej orientácie a samostatného pohybu (technika pohybu s bielou palicou, pohyb v interiéri, exteriéri, orientácia – analýza priestoru s využitím integrácie zachovaných zmyslov, nácvik chôdze so sprievodcom, techniky bezpečného pohybu bez palice).
•	Výcvik sebaobsluhy (nácvik vykonávania bežných denných činností, prác v domácnosti – varenie, upratovanie, pranie, osobná hygiena).
•	Výcvik komunikačných zručností:
o	klávesnicové zručnosti,
o	výučba Braillovho písma,
o	podpisovanie sa,
o	rozpoznávanie peňazí.
•	Nácvik zrakovej práce s optickými pomôckami.
•	Nácvik práce s kompenzačnými pomôckami.
•	Príprava budúcich používateľov vodiacich psov a pomoc používateľom vodiacich psov.
•	Práca so špeciálnym počítačom a špeciálne upraveným počítačom.
•	Úprava a prispôsobenie prostredia klienta – bezbariérovosť a bezpečnosť.

Čo sú sociálne služby?
Únia nevidiacich a slabozrakých Slovenska poskytuje pre zrakovo postihnutých dve špecifické sociálne služby a to:
•	sprievodcovskú službu,
•	predčitateľskú službu.

Sociálna pomoc zrakovo postihnutým
Sociálna pomoc je klientom poskytovaná prevažne individuálne. Podľa požiadaviek klienta poskytujeme pomoc dochádzkovo a to na pracoviskách Krajských stredísk alebo v domácom prostredí. Aj v roku 2006 bola táto forma najžiadanejšou a najčastejšou formou sociálnej pomoci. Individuálna práca s klientom si vyžaduje dôkladnú a časovo náročnú prípravu i samoštúdium a po ukončení priamej práce s klientom analýzu, evidenciu, ďalšiu intervenciu v prospech klienta i ďalšie nevyhnutné úkony. Sociálna pomoc je poskytovaná i skupinovou formou a to na celoslovenskej alebo regionálnej úrovni. Skupinové formy sú výhodné prevažne v oblasti vyrovnávania sa s postihnutím, motivácie pre ďalšiu aktivitu, stretávania s inými ľuďmi.
I v roku 2006 bol najväčší záujem zo strany klientov o poskytovanie sociálneho poradenstva a to sociálno-právneho a výber a nácvik práce s optickými a kompenzačnými pomôckami. V roku 2006 sme podporovali i poradenstvo pri hľadaní práce a nácvik zručností potrebných pre nájdenie práce ako sociálna komunikácia, orientácia a mobilita, podpora samostatnosti a získavania informácií. Významný rozvoj sme zaznamenali i v záujme o výcvik práce s výpočtovou technikou. V nasledujúcej tabuľke a grafe uvádzame počty klientov, úkonov a hodín, ktorým sa venovali odborní pracovníci Krajských stredísk v rámci sociálneho poradenstva, sociálnej prevencie a sociálnych služieb. Uvedené údaje v tomto členení sú získané z celého Slovenska.

 	Počet klientov	Počet úkonov	Počet hodín	
rok 2005	3 212	15 371	20 804	
rok 2006	3 305	14 575	29 842	

Počet klientov, ktorým bola v roku 2006 poskytnutá sociálna pomoc bol 3 305 a teda sme zaznamenali mierny nárast oproti minulému roku. V roku 2006 bolo priamej práci s klientom venovaných 29.842 hodín, čo je oproti roku 2005 výrazný nárast. Tento výrazný nárast bol zaznamenaný hlavne v oblasti poskytovania sociálnych služieb. V posledných rokoch z dôvodu roztrieštenosti jednotlivých okresov a miest boli znížené možnosti financovania a poskytovania sociálnych služieb zrakovo postihnutým. V košickom kraji bola v posledných obdobiach roku 2006 testovaná možnosť vykonávania tejto služby pracovníkmi zamestnanými na aktivačnú činnosť cez úrady práce. Práve tento fakt spôsobil vysoký nárast vykonaných hodín. V počte vykonaných úkonov sme v roku 2006 zaznamenali mierny pokles na 14.575, z čoho usudzujeme že pri náraste počtu hodín dochádza ku predlžovaniu jedného úkonu.
 
Zvyšovanie kvality práce so zrakovo postihnutým klientom v roku 2006
Jednou z dôležitých úloh je každoročne zvyšovanie kvality poskytovanej sociálnej pomoci na celom Slovensku. V roku 2006 sme realizovali niekoľko aktivít s týmto cieľom: 
•	systematické školenia zamerané na zvyšovanie odbornej spôsobilosti pre odborných pracovníkov Krajských stredísk ÚNSS
o	Dva cykly regionálnych školení komunikačných a sociálnych zručností pre rehabilitačných pracovníkov Krajských stredísk (marec, apríl 2006)
o	Tréning trénerov v poradenstve pre sociálnych pracovníkov a regionálnych koordinátorov rehabilitácie z celého Slovenska –kľúčové sociálne kompetencie pre uplatnenie sa na trhu práce (tri cykly - apríl, jún, október 2006)
o	Seminár celoslovenské stretnutie rehabilitačných inštruktorov – veľká výmena skúseností odborníkov z celého Slovenska (október 2006)
o	Seminár zrakovej terapie (november 2006)
•	zavedenie jednotného systému dokumentácie o klientoch a poskytnutých intervenciách vo všetkých krajoch, s cieľom zvýšenia kvality poskytovania sociálnej pomoci a jednotného sledovania poskytnutej sociálnej pomoci na celom Slovensku a testovanie spôsob vedenia štatistík, zavedeného v roku 2005
•	výmenné odborné stáže na jednotlivých krajských strediskách, ktorých cieľom bola výmena skúseností pracovníkov a zaškoľovanie nových. Supervízne aktivity realizované interne na krajských strediskách i externe.

Organizovanie rehabilitačných pobytov pre zrakovo postihnutých v roku 2006
Letné integračné tábory pre zrakovo postihnuté deti a mládež z celého Slovenska sa už tradične konajú počas letných prázdnin. 
Desať dňový tábor pre deti sa zrealizoval v Kunerade na chate Gumár. Zúčastnilo sa ho 22 zrakovo postihnutých detí a ich vidiacich kamarátov. Tábor sa niesol v cestovateľskom duchu. Deti mali možnosť prstom na mape precestovať  niekoľko krajín Európy a zoznámiť sa so základnými i špecifickými informáciami o tej ktorej krajine. Okrem toho mali deti ešte možnosť zapojiť sa do voľnočasového ale i vzdelávacieho programu (napr. návšteva kúpaliska v Rajeckých Tepliciach, účasť na besede s miestnymi ochranármi atď.) 
Tábor pre mládežníkov sa zrealizoval na chate Skalka pri Ružomberku. Zúčastnilo sa ho 26 mladých ľudí. Tábor sa niesol v duchu pátrania po stopách Malinového Brďa, ktorý bol svetový vynálezca, výskumník, športovec, cestovateľ, učiteľ, politik, polyhistor, fyzik romantik, a pýšil sa aj inými jedinečnými charakteristikami. Počas tábora sa účastníci mohli zapojiť do rôznych aktivít, ktorých cieľom bol okrem rozvoja zručností potrebných pre život človeka so zrakovým postihnutím (sebaobslužné, sociálne, komunikačné) aj zábava a rozvoj spolupráce. Okrem toho počas tábora nechýbali rôzne výlety, táborák, posedenie pri gitare, cvičenie na fit-loptách atď.
Rekondičný vianočný pobyt pre osamelých starších zrakovo postihnutých je ďalšou už tradičnou pobytovou aktivitou, ktorú organizujú počas Vianočných sviatkov pracovníci Krajských stredísk ÚNSS. Pobyt sa konal v hoteli Hydrostav Píla – Častá a zúčastnilo sa ho celkovo 41 účastníkov, ktorí strávili Vianoce v príjemnom prostredí a v príjemnej spoločnosti a mali možnosť absolvovať zaujímavé kultúrne a spoločenské aktivity.
Pobyt pre rodiny so zrakovo postihnutým dieťaťom
V roku 2006 sme pripravili „víkendovku“ v Kunerade pri Rajeckých Tepliciach. Pobytu sa zúčastnili 4 rodiny z banskobystrického kraja, ktoré od septembra 2006 tvoria tzv. svojpomocnú skupinku, ktorá sa pravidelne. Počas „víkendovky“ bolo k dispozícii 6 inštruktorov – asistentov, ktorých úlohou bolo nielen asistovať jednotlivým rodinám ale zabezpečovať aj všetky ostatné aktivity. Takto rodičia so svojimi deťmi mali možnosť absolvovať zoznamovacie interaktívne a tvorivé hry, zúčastniť sa výletu na zámok Kunerad, navštíviť Rajecké Teplice ako aj zajazdiť si na koni v neďalekej Lietavskej Lúčke.
Ostatné aktivity v roku 2006
V roku 2006 boli Krajské strediská ÚNSS zaradené do rôznych projektov menšieho i väčšieho rozsahu, na regionálnej i celoslovenskej úrovni, ktorých aktivity boli zamerané na ľudí so zrakovým postihnutím
ÚNSS v rámci svojich aktivít spolupracuje s rôznymi organizáciami s cieľom zvýšenia povedomia o problematike zrakového postihnutia - prezentácie, prednášky a besedy pre žiakov a študentov škôl, pre očných lekárov, diabetológov, zariadenia sociálnych služieb, knižnice, firmy, dopravné podniky ...

Systém integrovaného zamestnávania a rekvalifikácie nevidiacich a slabozrakých ľudí
SIZAR je projekt, ktorý realizuje Únia nevidiacich a slabozrakých Slovenska ako vedúci partner od roku 2005. Je jedným z najväčších projektov v histórii ÚNSS a je venovaný podpore zamestnateľnosti a zamestnávania ľudí so zrakovým postihnutím. Projekt je realizovaný v rámci Iniciatívy spoločenstva EQUAL. Je to program financovaný z prostriedkov Európskeho sociálneho fondu. V rámci projektu sme vytvorili partnerstvo, ktorého zloženie je nasledovné:

Vedúci partner:	Únia nevidiacich a slabozrakých Slovenska (ÚNSS)
(riadenie, monitoring a hodnotenie projektu, realizácia úlohy za oblasť sociálnej pomoci – poradenstvo, rehabilitácia, počítačová gramotnosť)

Členovia rozvojového partnerstva:
Agentúra podporovaného zamestnávania (APZ)
(úlohy za oblasť služieb zamestnanosti - podporovaného zamestnávania)
Národná agentúra pre rozvoj malého a stredného podnikania (NADSME)
(realizácia štandardných rekvalifikačných kurzov – sprístupnenie pre ZP)
Inštitút pre výskum práce a rodiny (IVPR)
(realizácia výskumov)

Projekt sa dostal v roku 2006 do druhého roka realizácie a začal prinášať zo sebou hmatateľné pozitívne výsledky. Medzi najdôležitejšie realizované aktivity patria:
Zrealizovanie výskumu
V prvej polovici roka 2006 pod vedením partnera Inštitútu pre výskum práce a rodiny prebehol na celom Slovensku výskum, ktorý svojim rozsahom a zameraním dosiaľ nemal predchodcu. Jeho cieľom bolo vytvorenie profilu zamestnaného zrakovo postihnutého občana, identifikácia bariér v zamestnávaní a celoživotnom vzdelávaní zrakovo postihnutých, porovnanie skupín zamestnaných a nezamestnaných ZP a tiež porovnanie výsledkov s intaktnou populáciou. Výsledky výskumu priniesli do tejto problematiky cenné informácie, poukázali na možné oblasti zlepšenia. Výsledky boli spracované do štúdie a informačnej brožúry a rovnako i uverejnené na stránke projektu www.sizar-vision.sk 
Vyškolenie trénerov sociálno-komunikačných zručností
Reálny obraz seba samého, uvedomovanie si svojich pozitív, ktoré je možné prezentovať a svojich slabých stránok, na ktorých je možné pracovať, verbálna i neverbálna komunikácia s potenciálnym zamestnávateľom i kolegami, hľadanie a uverejňovanie inzerátov, písanie životopisov a žiadostí o prácu, telefonický kontakt a pohovor...toto sú všetko zručnosti ktoré sú veľmi dôležité a výrazne zvyšujú šancu pri hľadaní a udržaní zamestnania. Pracovníci Krajských stredísk ÚNSS absolvovali trojfázové akreditované školenie a stali sa v roku 2006 trénermi, ktorí vedia zrakovo postihnutému občanovi pomôcť získať tieto zručnosti.
Rozšírenie, akreditácia a realizácia počítačových kurzov PC
Počítač je v súčasnosti jeden z najdôležitejších pracovných a komunikačných nástrojov a jeho ovládanie značne zvyšuje šancu pre uplatnenie sa na trhu práce, obzvlášť pre zrakovo postihnutého občana. V roku 2006 bolo pripravených na akreditáciu a schválených 9 kurzov práce na počítači s asistenčnou technológiou pre zrakovo postihnutých používateľov. Kurzy sú pripravené pre rôzne programy a úrovne ich ovládania. O potrebe počítačových kurzov hovorí i zvýšený záujem zrakovo postihnutých o ich absolvovanie.
Realizácia prvých integrovaných rekvalifikačných kurzov
Ďalšie vzdelávanie a rekvalifikačné kurzy sú v súčasnosti bežné. Avšak človek so zrakovým postihnutím má problém takýchto kurzov sa zúčastniť a to z toho dôvodu že materiály, spôsob vedenia prednášok a prezentácií a poskytované informácie sú zrakovo postihnutým neprístupné. V projekte SIZAR realizuje partner Národná agentúra pre rozvoj malého a stredného podnikania bežné rekvalifikačné kurzy, ktoré sú prístupné i zrakovo postihnutým. V roku 2006 boli realizované prvé kurzy pre začínajúcich podnikateľov v Bratislave a Banskej Bystrici ktorých sa zúčastnilo 26 ľudí so záujmom podnikať z čoho bolo 7 zrakovo postihnutých. Prvé kurzy  úspešné.
Nadnárodná spolupráca
V rámci projektu sme nadviazali spoluprácu i s nadnárodnými partnermi z Českej republiky, Poľska a Veľkej Británie. Cieľovou skupinou týchto partnerov sú, rovnako ako našou, ľudia so zrakovým postihnutím. Z tohto dôvodu sme si mohli na nadnárodných stretnutiach a stážach vymeniť množstvo informácií a skúsenosti z oblasti zamestnávania zrakovo postihnutých.
Naši zamestnaní klienti!
Cieľom projektu je vytvorenie komplexného systému poradenských a tréningových služieb, ktorý umožní plynulejší a jednoduchší vstup zrakovo postihnutých ľudí na trh práce. Od začiatku roku 2006 sme zaradili do projektu 55 ľudí so zrakovým postihnutím z celého Slovenska. S klientmi pracovala Únia nevidiacich a slabozrakých Slovenska na rozvoji zručností samostatnosti, komunikácie a práce s počítačom, Agentúra podporovaného zamestnávania pri umiestňovaní na trh práce a klienti boli zaraďovaní i do integrovaných rekvalifikačných kurzov.  Z tohto počtu sme pracovali s 10 ľuďmi, ktorí boli ohrození stratou zamestnania. Vďaka aktivitám projektu sa im podarilo udržať si prácu a úspešne pracujú ďalej. Ďalších 20 ľudí našlo v priebehu roka zamestnanie na rôzne úväzky a pozície a 13 z nich dlhodobo pracuje. Medzi ľudí zamestnaných v rámci projektu patria maséri, právnička, telefonista, predavači, upratovačky, učiteľky. 
I v roku 2006 sme pri realizácii projektu s našimi partnermi narážali na problémy súvisiace so zlým financovaním projektov a administratívnou náročnosťou. Treba uviesť že sme v tomto období zaznamenali i niekoľko pozitívnych zmien hlavne v oblasti komunikácie s riadiacim orgánom. Na záver môžeme konštatovať, že projekt SIZAR nabral v roku 2006 pozitívny smer a prináša výsledky ktoré nás tešia. Dúfame,  že nás budú sprevádzať i v roku 2007, ktorý je posledným rokom realizácie projektu a ktorý je veľmi dôležitý pre zachovanie udržateľnosti jeho výsledkov.

CENTRUM TECHNICKÝCH A INFORMAČNÝCH SLUŽIEB - CETIS

Centrum technických a informačných služieb - CETIS je špecializované pracovisko ÚNSS, ktorého poslaním je technická podpora vzdelávania, zamestnávania a nezávislého života zrakovo postihnutých ľudí najmä pomocou sprístupňovania informácií a informačných a komunikačných technológií a rozvoja schopností nevidiacich a slabozrakých ľudí potrebných na ich využívanie. CETIS rozvíja najmä tieto činnosti:
•	poradenstvo zamerané na optimálny výber kompenzačných pomôcok, ich efektívne využívanie a na súvisiace úpravy domáceho a pracovného prostredia,
•	poradenstvo pre využívanie Braillovho písma, jeho tlač,  tvorbu reliéfnej grafiky a prepis dokumentov do Braillovho písma, 
•	poradenstvo zamerané na sprístupňovanie web stránok a elektronických dokumentov pre zrakovo postihnutých používateľov,
•	poradenstvo pre prevenciu a odstraňovanie architektonických bariér a sprístupňovanie hromadnej dopravy ,
•	používateľské kurzy pre prácu s kompenzačnou výpočtovou technikou, školenie a poradenstvo pre inštruktorov a učiteľov,
•	pripomienkovanie súvisiacej legislatívy a ďalšia expertízna činnosť,
•	spolupráca s výrobcami kompenzačnej techniky na vývoji, testovaní a lokalizácii pre slovenské jazykové prostredie,
•	šírenie informácií o kompenzačných pomôckach a o možnostiach ich využívania v každodennom živote, pri štúdiu, v zamestnaní a poskytovaní služieb.

Aj v roku 2006 sme pokračovali v realizácii a zdokonaľovaní kurzov práce na PC pre nevidiacich a slabozrakých ľudí a získali sme akreditáciu Ministerstva školstva na tieto kurzy. Pokračovali sme v účasti na realizácii projektu SIZAR – Systém integrovaného zamestnávania a rekvalifikácie nevidiacich a slabozrakých ľudí, kde sme zabezpečovali výcvik účastníkov pre prácu na PC a úpravu študijných materiálov do prístupných formátov a a podieľali sa na sprístupňovaní vzdelávacieho procesu a prostredia.
Naďalej sme sa intenzívne venovali sprístupňovaniu informácií na internete a vo forme elektronických dokumentov. S prípravou verejnej správy na masívne zavedenie elektronickej komunikácie neustále narastá potreba možnosti nevidiacich a slabozrakých občanov samostatne sa zúčastňovať na tejto komunikácii. Prístupná elektronická štátna správa samospráva spojení s elektronickým podpisom po prvý raz v histórii môže vytvoriť ľuďom so zrakovým postihnutím rovnaké príležitosti pre rovnoprávne, slobodné a nezávislé konanie v občianskom, pracovnom i súkromnom živote, umožniť im komunikovať priamo z bytu, samostatne sa oboznámiť s dokumentom, vykonať potrebné transakcie a potvrdiť pravosť dokumentu a oprávnenosť transakcií nespochybniteľným elektronickým podpisom bez ohľadu na ich zrakové obmedzenia. Na riešenie prístupnosti elektronického podpisu prostredníctvom projektu „Prístupnosť verejných elektronických služieb – cesta k samostatnosti, bezpečnosti a dôvernosti aj pre nevidiacich a slabozrakých občanov“ sme získali finančnú podporu od Ministerstva dopravy, pôšt a telekomunikácií. výsledky projektu ako používať elektronický podpis a používať a pripravovať potrebné prístupné dokumenty nájdete na web stránke
http://www.ajepodpis.unss.sk.
Už systematicky poskytujeme farmaceutickým firmám poradenstvo pre popisovanie liekov Braillovým písmom. Túto povinnosť ukladá výrobcom liekov na humánne použitie zákon č. 140/1998 Z. z. o liekoch  a zdravotníckych pomôckach v znení neskorších predpisov s účinnosťou od 1. júna 2006.
Úspešne sme ukončili medzinárodný projekt „Eurochance - angličtina a nemčina pre ľudí so zrakovým postihnutím“ v rámci EU programu Leonardo da Vinci. Jeho cieľom bolo vytvorenie e-Learningových kurzov plne prístupných nevidiacim ľuďom, zameraných na doplnenie a zdokonaľovanie jazykových znalostí potrebných pre pracovné a spoločenské uplatnenie. Výsledky projektu sú bezplatne k dispozícii na web stránke http://eurochance.brailcom.org.

Výcviková škola pre vodiacich psov

Výcviková škola pre vodiacich psov Únie nevidiacich a slabozrakých Slovenska poskytuje kompletný tyflokynologický servis klientom na celom území Slovenskej republiky. Výcvik vodiacich psov realizuje podľa medzinárodných štandardov, platných pre všetkých členov Medzinárodnej ferderácie škôl pre výcvik vodiacich psov, ktorej je plnoprávnym členom. Výcviková škola sídli v budove ÚNSS na Sekulskej ulici číslo 1 v Bratislave – Karlovej Vsi. Záhradu areálu škola využíva na pravidelné stretnutia   a precvičovania psov vo výchove aj vo výcviku. V budove sa realizujú stretnutia cvičiteľov aj vychovávateľov s pracovníkmi školy za účelom kontroly psov, ich váženia a hodnotenia ich vývoja, či postupu pri zvládaní cvikov. Výcviková škola pre vodiacich psov realizuje výchovu aj výcvik formou tzv. „rodinného modelu“, čo znamená, že psi zaradený do programu školy sú v každej fáze (výchova a výcvik) umiestnený v rodinách vychovávateľov, či cvičiteľov.
Výchova a výcvik v roku 2006
V roku 2006 škola získavala šteniatka nákupom z vybraných chovov väčšinou plemena labradorský retriever. Rok 2006 začínala s desiatimi psami v rôznom veku, počas roka bolo nakúpených sedem psov, z toho jeden zlatý retriever a šesť labradorských retrieverov. Škola dostala do daru jednu sučku nemeckého ovčiaka, po veľmi úspešnom, pracovne vedenom otcovi. Dôvodom bola jej neochota prejaviť akýkoľvek náznak obranných schopností, čo je pre toto plemeno do chovu potrebné. Skúšky úspešne absolvovali a klientom boli odovzdaní štyria psi. V roku 2006 bolo vyradených spolu šesť psov. Traja pre povahovú anomáliu a traja z vážnych zdravotných dôvodov.
Školenia a semináre
Pre čakateľov na vodiaceho psa boli v roku 2006 zorganizované dve školenia. Školenia a semináre pre vychovávateľov a cvičiteľov sa organizovali podľa potreby v budove ÚNSS na Sekulskej ulici. Tieto stretnutia sú zamerané na pravidelné kontroly zvierat, ich váženie, konzultácie zdravotného stavu, posudzovanie ich fyzického aj psychického vývinu a preverenie prípadného výskytu povahových a zdravotných anomálií. Taktiež zabezpečujú dodržiavanie metodiky výchovy a výcviku podľa medzinárodných štandardov a požiadaviek Medzinárodnej federácie a sú zamerané hlavne na skvalitňovanie výberu zvierat vhodných do ďaľšieho výcviku. 
Propagačné aktivity
V roku 2006 škola pokračovala v tradícii vydávania zvukového magazínu „Vodiaci pes“ V rámci mediálnych výstupov boli publikované články v časopisoch „Život so psom“, „Kynologická revue“, „Nový čas pre ženy“ a reportáž Slovenskej televízie o priereze životom vodiaceho psa v relácii „Relax“. Tak ako každý rok sa konali verejné prezentácie pre naše partnerské organizácie ako aj pre verejnosť, ktorá sympatizuje s predmetom a cieľom našej činnosti. Prezentácie sa konali pre: Knižnicu pre nevidiacich v Bratislave, Britskú medzinárodnú školu, pre LC-Bratislava Pressburg na akcii „Jarovský dvor“ a akcii v Pardubiciach, tradične sa konala prezentácia v rámci verejnej zbierky “Biela Pastelka“ a niekoľko výchovno-propagačných prezentácií na základných školách.
V roku 2006 pokračovala zbierka na podporu výchovy a výcviku vodiacich psov, formou pokladničiek v tvare vodiacich psov.
Účasť na konferenciách
Významnou udalosťou tohto roka bola účasť na medzinárodnej konferencii v New Yorku v dňoch 19.- 25. júla. Výber tém prezentácií bol veľmi rôznorodý a náš výber  bol zameraný predovšetkým na problematiku, ktorej riešenie je možné aplikovať aj na Slovensku.(Nové metódy výchovy a výcviku, využitie psov nevhodných pre výcvik vodiacich psov a pod.) K medzinárodným prezentáciám prispela aj pracovníčka školy Ing. Ivana Balážová, ktorá spolu s poľskou kolegyňou pripravili a odprezentovali tému  spolupráce našej školy ( člena IGDF ) so začínajúcou poľskou organizáciou.
Získanie akreditácie
Ďalšou veľmi významnou udalosťou pre našu školu bolo získanie akreditácie v marci 2006. Akreditácia bola udelená Ministerstvom školstva pre vzdelávacie kurzy:
cvičiteľ vodiacich psov
inštruktor mobility s vodiacim psom
Chovný program
Rok 2006 priniesol definitívne doriešenie kúpy a prevozu chovnej sučky Bronny z Austrálie. Jej prevoz, plánovaný na september 2006 sa na žiadosť Austrálie presunul na začiatok roka 2007. Dôvodom bola požiadavka Austrálie, aby po tejto sučke zostali v austrálskej škole potomkovia. Po jej prvom vrhu bude podľa dohody spárená  s nami vybraným americkým krycím psom a sučka bude začiatkom roka 2007 prevezená na Slovensko.
Spolupráca
VŠVP nadviazala v roku 2006 už na existujúcu spoluprácu s Medzinárodnou federáciou škôl pre výcvik vodiacich psov IGDF so sídlom vo Veľkej Británii.  Vo februári škola obdržala potvrdenie o úspešnom audite a zároveň tým získala certifikát o akreditácii do roku 2010. V rámci spolupráce  s  austrálskou školou sa doriešil aj prevoz vybranej chovnej sučky Bronny  z Austrálie. Na tomto projekte sa finančne podieľala skupina ľudí z Austrálie( komunita austrálskych slovákov), pani Betty Amsden z Austrálie a reštaurácia Mezzo. Prevoz chovnej sučky, po potvrdení gravidity v Austrálii, sa uskutoční začiatkom roka 2007.ďakujeme všetkým, ktorí prispeli k realizácii tohto projektu a pomohli tak založiť prvý špecializovaný chov pre vodiace psi na Slovensku.
Spolupráca s Francúzkou školou nám začiatkom roka 2006 umožnila výber, kúpu a následný prevoz ročného psa z vlastného chovu školy Ecole des Chiens Guides D´Aveugles du Midi. Pes bude vycvičený na Slovensku a odovzdaný nášmu klientovi. Tento projekt finačne podporil LC Bratislava Istropolis, ktorý kúpu tohto psa sponzoroval. Ďakujeme za ústretovosť a za Vašu pomoc v mene našej školy aj v mene klienta, ktorý sa stal majiteľom tohto vodiaceho psa. Záujem o spoluprácu prejavila aj organizácia podobného zamerania v Rakúsku, ktorá poriada odborné semináre s tématikou „legislatíva a vodiaci pes“.
Aj v roku 2006 je jedným z našich podporných pilierov v rámci spolupráce spoločnosť  Tesco Stores. Vďaka ich finančnej podpore bolo možné zabezpečiť týždňové pracovné sústredenie majiteľov a čakateľov na vodiacich psov v Starej Turej, táto spoločnosť je taktiež každoročne „krstnou mamou“ niekoľkých šteniatok, ktorých nákup finančne podporuje.
Vyššie spomenuté sústredenie sa konalo v rámci projektu „Ja a moje štvornohé oči“, ktorý nám bol schválený Nadáciou otvorenej spoločnosti (OSF) Tento projekt bol celoročný a zahrnoval realizáciu návštev u majiteľov vodiacich psov s poradenstvom, pracovné stretnutie klientov a pracovníkov školy za účelom mapovania individuálnych potrieb používateľov vodiacich psov a už spomínané sústredenie s individuálnym hodnotením.  Realizácia aktivít v rámci projektu mala veľkú pozitívnu odozvu u našich klientov. Ďakujeme za podporu.
V rámci spolupráce patrí naša mimoriadna a veľká vďaka LC Bratislava Pressburg, ktorí nám poskytuje okrem finančnej pomoci aj neoceniteľnú morálnu podporu a víziu riešenia vlastného chovného centra do budúcnosti.
ĎAKUJEME VÁM VŠETKÝM.
Naše poďakovanie patrí aj Britskej medzinárodnej škole, spoločnosti Premium plus, veterinárnemu zariadeniu Euvet, MVDr Jozefovi Talajkovi, Tatra Banke-pobočka Hodžovo námestie 3 a taktiež fyzickým osobám, ktoré nám svojou pomocou pomáhajú pomáhať nevidiacim a slabozrakým.

LEGISLATÍVNE AKTIVITY
Rok poznačený predčasnými voľbami
Legislatívnu činnosť v roku 2006 výrazne poznačilo rozhodnutie o uskutočnení predčasných parlamentných volieb do Národnej rady SR presunutím ich termínu zo septembra 2006 na jún. Viaceré pripravované zákony sa už nedostali do záverečného legislatívneho procesu, v 2. polroku vláda SR z pochopiteľných dôvodov ešte nemohla pripraviť nové právne normy a preto sa v druhom polroku menilo len to, čo bolo z legislatívneho hľadiska pomerne jednoducho realizovateľné, napr. zrušenie, resp. zníženie poplatkov v ambulanciách, nemocniciach a v lekárňach.

Od začiatku roku sa na MPSVaR SR intenzívne pracovalo na konečnom znení zákona o kompenzácii ťažkého zdravotného postihnutia a zákona o sociálnych službách. Snahou vedenia rezortu bolo uvedené legislatívne normy predložiť poslancom NR SR v termíne umožňujúcom ich schválenie v 1. polroku. Na príprave sa podieľala i ÚNSS, pripravili sme niekoľko písomných stanovísk a uskutočnilo sa niekoľko rokovaní na pôde MPSVaR, a to i za priamej účasti ministerky práce. Presun termínu volieb tento zámer znemožnil a práca na oboch zákonoch bola od marca prakticky zastavená. 
Nepríjemným prekvapením pre nás sú zmeny v zákone o sociálnom poistení schválené v apríli 2006. Novela tohto zákona sa pripravovala už v priebehu roku 2005, ale tesne pred jej schválením ju ministerka z rokovania NR SR stiahla. Rezort pripravil nové, podstatne prepracované znenie, ktoré pre krátkosť času neprešlo medzirezortným pripomienkovým konaním a novela bola podaná ako spoločný poslanecký návrh. Napriek našej snahe o zmenu niektorých navrhovaných ustanovení, napr. priamou účasťou na zasadnutí výboru pre sociálne veci a bývanie, sa nám nepodarilo zabrániť schváleniu zmien, ktoré majú, resp. budú mať negatívny dopad na sociálnu situáciu poberateľov invalidných dôchodkov. Na invalidných občanov s mierou poklesu schopnosti vykonávať zárobkovú činnosť o viac ako 70 % sa nevzťahuje povinné nemocenské poistenie (môžu sa poistiť len dobrovoľne, avšak za cenu vyšších platieb poistného, pretože na poistnom na dobrovoľné nemocenské poistenie sa zamestnávateľ nepodieľa) a nevzťahuje sa na nich ani poistenie v nezamestnanosti. Od 1. januára 2008 sa dovŕšením dôchodkového veku prestane  vyplácať invalidný dôchodok a jeho poberateľom bude priznaný (pri splnení všetkých podmienok) starobný dôchodok. Pri jeho výpočte sa budú brať do úvahy i eventuálne nižšie príjmy, ktoré jeho poberateľ dosiahol po priznaní invalidného dôchodku, pričom doposiaľ platná zásada, že pri súbehu nároku na výplatu invalidného a starobného dôchodku sa vypláca vyšší dôchodok už nebude platiť. Dôsledkom môže byť podstatne nižšia výmera starobného dôchodku ako výška invalidného dôchodku poberaného do dovŕšenia dôchodkového veku. Ďalším dôsledkom je skutočnosť, že poberateľ invalidného dôchodku, ktorý po jeho priznaní vykonával zárobkovú činnosť za mimoriadnych podmienok, často za minimálnu mzdu platnú pre invalidných občanov, po dosiahnutí dôchodkového veku bude mať nižší starobný dôchodok ako invalidný občan, ktorý po priznaní invalidného dôchodku už zárobkovú činnosť nevykonával. S týmto stavom sa nemienime zmieriť a v priebehu roku 2007 budeme usilovať o zmeny. Naopak, pozitívom je presadenie navýšenia percentuálnych hodnôt miery poklesu schopnosti vykonávať zárobkovú činnosť u mnohých diagnóz (vrátane ohodnotenia jednotlivých stupňov slabozrakosti) v prílohe č. 4 zákona a tým s konečnou platnosťou doriešenie negatívnych dopadov zvýšenia hranice pre uznanie občana za invalidného (z 33 % na 40 %), resp. zvýšenia hranice, od ktorej sa už suma invalidného dôchodku nekráti podľa percenta miery poklesu (zo 66 % na 70 %).

19. júla 2006 bolo zverejnené rozhodnutie Ústavného súdu SR o nesúlade niektorých ustanovení zákona o sociálnom poistení umožňujúcich prehodnocovanie invalidity u občanov, ktorí boli uznaní za invalidných podľa predpisov účinných pred 1. januárom 2004, s Ústavou SR. Na Ústavný súd SR sa v tejto veci obrátila skupina poslancov NR SR ešte v roku 2005. Poslanci NR SR na návrh vlády SR schválili novelu zákona o sociálnom poistení, ktorá umožní tým poberateľom invalidného dôchodku, ktorým v dôsledku prehodnotenia invalidity bola výplata invalidného dôchodku zastavená alebo znížená, začať vyplácať invalidný dôchodok v pôvodnej výške vrátane prislúchajúcich valorizácií a naviac so spätnou platnosťou doplatiť sumu invalidného dôchodku, ktorá im vinou prehodnotenia invalidity nebola vyplatená. 

Výrazne sme sa podieľali na projekte Národnej rady OZP „Rovnosť príležitostí občanov so zdravotným postihnutím a sociálne partnerstvá pre monitoring a odstraňovanie diskriminačných fenoménov  na trhu práce“ prípravou brožúrok s problematikou zamestnávania občanov so zdravotným postihnutím – osobitne pre záujmecov o zamestnanie a osobitne pre zamestnancov. Poznatky z tohto projektu sme využili pri predložení námetov pre pripravovanú novelu zákona o službách zamestnanosti.

Pripravili sme pripomienky a zapojili sme sa do celoslovenskej kampane tretieho sektora na podporu zachovania alokácie 2 % zo zaplatenej dane, oproti pôvodným návrhom sa podarilo pre zdaňovacie obdobie roku 2006 pravidlá pre poskytovanie 2 % zachovať takmer v nezmenenej podobe. 

V súčasnosti sa pripravujú legislatívne podmienky upravujúce prechod z analógového vysielania na vysielanie digitálne. Sprístupnenie digitálneho vysielania a služieb s ním spojených i pre zrakovo postihnutých občanov považujeme za jeden z faktorov ovplyvňujúcich začlenenie tejto skupiny občanov do spoločnosti, preto sme sa podieľali na pripomienkovaní pripravovanej stratégie prechodu na digitálne vysielanie i samotného zákona o digitálnom vysielaní programových služieb.  

V roku 2007 sa sústredíme predovšetkým na ovplyvnenie konečného znenia zákona o kompenzácii ťažkého zdravotného postihnutia a  zákona o sociálnych službách, ktoré by mali byť schválené koncom roku a na zmeny v zákone o sociálnom poistení a v zákone o službách zamestnanosti.
Fundraising a komunikácia s verejnosťou
2% z daní z príjmov fyzických a právnických osôb
2% z daní z príjmov fyzických a právnických osôb patria k dôležitým formám financovania činnosti ÚNSS. Výsledkom kampane, ktorú sme realizovali v roku 2006 je suma 2 556 079 Sk. Tieto financie nám umožnia účinnejšiu a rozsiahlejšiu pomoc pre všetkých zrakovo postihnutých ľudí, ktorí o ňu prejavia záujem. Podrobné využitie prostriedkov získaných z kampane 2% v roku 2006 zobrazuje nasledujúca tabuľka.
Verejná zbierka Biela pastelka
V roku 2006 sa už po piaty krát konala verejná zbierka Biela pastelka. Jej cieľom je uľahčovať ľuďom, ktorí stratili zrak, ich návrat do života v spoločnosti. Konala sa v období od 17.10. do 31.11.2007. O zbierke informovala mediálna kampaň, ktorá prebiehala v období od 1.10. do 10.11.2006.
Biela pastelka je symbolom neviditeľných línií, symbolom života bez zraku a farebné plochy, na ktoré možno nakresliť obrázok aj bielou farbou, predstavujú možnosti riešenia ťažkej situácie ľudí so zrakovým postihnutím. 
Najvýznamnejší bol prvý deň zbierky, teda 17. október. V tento deň tímy dobrovoľníkov ponúkali okoloidúcim informačný letáčik a drevené pastelky za 20 Sk a prípadný dobrovoľný príspevok. V Bratislave a niektorých ďalších mestách sa konali sprievodné podujatia.

Do zbierky Biela pastelka bolo možné prispieť:

•	kúpou bielej pastelky za 20 Sk, 
•	zaslaním darcovskej SMS-ky v hodnote 30 Sk na číslo 820 v sieti Orange Slovensko a T-Mobile Slovensko (operátori odviedli na účet zbierky celú sumu a samotné zaslanie správy nespoplatňovali), 
•	vložením peňažného daru na účet 4030016212/3100 vedený v Ľudovej banke.
Výsledok verejnej zbierky Biela pastelka v roku 2006
Počet predaných pasteliek: 83 270 ks
Počet prijatých SMS správ: 5 178
Hrubý výnos zbierky: 2 189 034,50 Sk
35% čistého výnosu použijeme na poradenstvo pre tých, ktorí stratili zrak a snažia sa s touto ťažkou situáciou vyrovnať, ako aj na realizáciu kurzov, počas ktorých nevidiaci a slabozrakí ľudia získavajú zručnosti nevyhnutné pre každodenný život a návrat do spoločnosti, t.j.  bezpečná chôdza s bielou palicou, čítanie a písanie Braillovho písma a sebaobslužné činnosti ako varenie, upratovanie, osobná hygiena a podobne. Zvyšok, teda 65% použijeme na  projektové programy samotných nevidiacich a slabozrakých ľudí, na ich aktivizáciu a vzdelávanie, na rozvoj spolkovej činnosti a na krízovú pomoc zrakovo postihnutým ľuďom.
Verejná zbierka na podporu výcviku vodiacich psov
Verejná zbierka na podporu výcviku vodiacich psov prebiehala celoročne od 1.1.2006 do 31.12.2006. Verejnosť do nej mohla prispieť vložením finančného daru do niektorej z päťdesiatich pokladníc s maketami vodiacich psov, ktoré boli umiestnené na rôznych verejných priestranstvách po celom Slovensku.

Hrubý výnos zbierky: 375.188,22 Sk

Na základe uznesenia Ústrednej rady ÚNSS použijeme 50% čistého výnosu na nákup, výchovu a výcvik vodiacich psov, zaškolenie žiadateľov a držiteľov  vodiacich psov, precvičovanie vodiacich psov vo výkone a tyflokynologický servis pre držiteľov vodiacich psov. 50% čistého výnosu je určených na poskytovanie sociálneho poradenstva a vykonávanie sociálnej prevencie pre zrakovo postihnutých občanov na regionálnej a lokálnej úrovni.
Cesta svetla 2006
Aj v roku 2006 sme spolu s časopisom Fototip zorganizovali fotografickú súťaž Cesta svetla, ktorá sa orientuje na problematiku zrakového postihnutia. V treťom ročníku súťaže došlo k dvom zmenám, a to k zrušeniu samostatnej kategórie digitálna fotografia a k zmene formátu prihlasovaných prác. Toto rozhodnutie sa ukázalo správne, o čom svedčí aj nárast počtu prihlásených prác – bolo to 90 fotografií od 28 autorov. Práce hodnotila odborná porota v zložení: Marta Svítková (šéfredaktorka časopisu Fototip, predsedkyňa poroty), Jozef Fašanga (fotograf), Ľubomír Vojtek (fotograf). Z tých najlepších sme v januári 2007 zostavili výstavu v nákupno-zábavnom centre Shopping Palace v Bratislave a ako putovná výstava bude inštalovaná aj v iných mestách Slovenska.
Myšlienka fotografickej súťaže Cesta svetla vznikla ako snaha, aby ľudia so zrakovým postihnutím boli vnímaní ako prirodzená súčasť spoločnosti. Fotografie sú akousi cestou do sveta, o ktorom vidiaci človek vie len málo. Prinášajú prekvapujúce momenty, nezvyčajné pohľady i zvláštne nálady. Všetky sú však podnetom k zamysleniu nad rôznorodosťou života, toleranciou k inakosti a silou ľudskej vôle.
Finančná správa k 31.12.2006

Aktíva v tis. Sk                                                     Assets in thousands EUR	Účtovné obdobie	Účtovné obdobie	
	2006	2005	
	Sk	EUR	Sk	EUR	
A.	Dlhodobý majetok	   18 113    	      524    	   16 024    	   423    	
1.	Dlhodobý nehmotný majetok	         32    	         1    	         54    	       1    	
2.	Dlhodobý hmotný majetok	   17 881    	      517    	   15 770    	   417    	
3.	Finačné investície	        200    	         6    	        200    	       5    	
B.	Obežný majetok	   19 620    	      567    	   17 296    	   457    	
1.	Zásoby	           6    	         0    	           5    	       0    	
2.	Dlhodobé pohľadávky	            -    	          -    	            -    	       -    	
3.	Krátkodobé pohľadávky	        683    	        20    	        572    	     15    	
4.	Finančný majetok	   16 572    	      479    	   15 531    	   410    	
5.	Prechodné účty aktív	     2 359    	        68    	     1 188    	     31    	
AKTÍVA celkom	   37 733    	   1 091    	   33 320    	   880    	

Pasíva v tis. sk                                                       Liabilities in thousands eur	Účtovné obdobie	Účtovné obdobie	
	2006	2005	
	Sk	EUR	Sk	EUR	
A.	Vlastné zdroje krytia stálych a obežných aktív	   30 676    	      887    	   29 327    	   775    	
1.	Fondy organizácie	   29 063    	      841    	   27 011    	   714    	
2.	Výsledok hospodárenia	     1 613    	        47    	     2 316    	     61    	
B.	Cudzie zdroje	     7 057    	      204    	     3 993    	   106    	
1.	Rezervy zákonné	            -    	          -    	            -    	       -    	
2.	Dlhodobé závazky	        211    	         6    	        266    	       7    	
3.	Krátkodobé závazky	     1 747    	        51    	     1 237    	     33    	
4.	Bankové  výpomoci a požičky	            -    	          -    	            -    	       -    	
5.	Prechodné účty pasívne	     5 099    	      147    	     2 490    	     66    	
PASÍVA celkom	   37 733    	   1 091    	   33 320    	   880    	

Číslo skupiny	Náklady v tis. Sk                                                Costs in thousands EUR	rok 2006	rok 2005	
				
		Sk	EUR	Sk	EUR	
50	Spotrebované nákupy	     1 890    	        55    	     1 546    	     41    	
51	Služby	     7 892    	      228    	     7 342    	   194    	
52	Osobné náklady	   12 706    	      368    	   10 906    	   288    	
53	Dane a poplatky	         82    	         2    	         44    	       1    	
54	Ostatné náklady	        428    	        12    	     3 457    	     91    	
55	Odpisy, predaný majetok, rezervy	     2 481    	        72    	     1 422    	     38    	
56	Poskytnuté príspevky	     1 453    	        42    	     1 346    	     36    	
NÁKLADY celkom	   26 932    	      779    	   26 063    	   689    	

Číslo skupiny	Výnosy v tis. Sk                                             Revenues in thousands EUR	rok 2006	rok 2005	
				
		Sk	EUR	Sk	EUR	
60	Tržby za vlasné výkony a tovar	     1 159    	        34    	     1 430    	     38    	
61	Zmena stavu vlastnej výroby	            -    	          -    	            -    	       -    	
62	Aktivácia	            -    	          -    	            -    	       -    	
64	Ostatné výnosy	        187    	         5    	        159    	       4    	
65	Tržby z predaja majetku, rezervy	        183    	         5    	        100    	       3    	
66	Prijaté príspevky	     8 424    	      244    	     7 051    	   186    	
69	Prevádzkové dotácie	   16 367    	      473    	   14 020    	   370    	
VÝNOSY celkom	   26 320    	      761    	   22 760    	   587    	

Výsledok hospodárenia pred zdanením	-       612    	-       18    	-    3 303    	-  102    	
591	Daň z príjmov        	         49    	         1    	         20    	       1    	
595	Dodatočné odvody dane z príjmov         	            -    	          -    	            -    	       -    	
Výsledok hospodárenia po zdanení	-       661    	-       19    	-    3 323    	-  102    	

I. Analýza majetku a zdrojov krytia majetku

Majetok Únie nevidiacich a slabozrakých Slovenska (ďalej len „ÚNSS“) bol v roku 2006 vo výške 37.733 tis. Sk. V porovnaní s rokom 2005 kedy dosiahol výšku 33.320 tis. Sk, sa zvýšil o 4.413 tis. Sk. Zvýšenie stavu majetku bolo spôsobené predovšetkým zvýšením stavu dlhodobého hmotného majetku v roku 2006 (17.881 tis. Sk) oproti roku 2005 (15.770 tis. Sk) o 2.111 tis. Sk, zvýšením stavu finančného majetku v roku 2006 (16.572 tis. Sk) oproti roku 2005 (15.531 tis. Sk) a zvýšením stavu prechodných účtov aktív v roku 2006 (2.359 tis. Sk) oproti roku 2005 (1.188 tis. Sk).

Tabuľka č. 1.  Štruktúra majetku (v tis. Sk)

Ukazovateľ	2005	2006	Absolútna odchýlka	% 2005	% 2006	Relatívna odchýlka	Index rastu (poklesu)	
Dlhodobý majetok	16 024	18 113	+ 2 089	48,09	48,00	-0,09	1,1304	
Obežný majetok	17 296	19 620	+ 2 324	51,91	52,00	+0,09	1,1344	
Spolu:	33 320	37 733	+ 4 413	100,00	100,00	0,00	2,2648	

Z uvedenej tabuľky vyplýva, že dlhodobý majetok v roku 2006 v porovnaní s rokom 2005 vzrástol o 2.089 tis. Sk. Na raste dlhodobého majetku sa najviac podieľal dlhodobý hmotný majetok, ktorý vzrástol v roku 2006  v porovnaní s rokom 2005 o 2.111 tis. Sk a dlhodobý nehmotný majetok, ktorý poklesol v roku 2006 v porovnaní s rokom 2005 o 22 tis. Sk
Podľa indexu rastu dlhodobý majetok v roku 2006 v porovnaní s rokom 2005 bol 1,1304 krát vyšší.

Obežný majetok v roku 2006 v porovnaní s rokom 2005 vzrástol o 2.324 tis. Sk. Na tomto raste sa najviac podieľal rast finančného majetku a rast prechodných účtov aktív. Finančný majetok v roku 2006 v porovnaní s rokom 2005 vzrástol o 1.041 tis. Sk, prechodné účty aktív vzrástli o 1.171 tis. Sk. 
Podľa indexu rastu obežný majetok v roku 2006 v porovnaní s rokom 2005 bol 1,1344 krát vyšší.

Ako z tabuľky č. 1 vyplýva v roku 2005 predstavoval podiel dlhodobého majetku na celkovom majetku 48,09 %, tak v roku 2006 to bolo 48,00 %. Podiel obežného majetku na celkovom majetku bol v roku 2005 51,91 %, tak v roku 2006 to bolo 52,00 %.

Vlastné imanie ÚNSS sa v porovnaní s rokom 2005 zvýšilo o 1.349 tis. Sk. Vlastné imanie bolo v roku 2006 vo výške 30.676 tis. Sk, kým v roku 2005 bol stav vlastného imania 29.327 tis. Sk. Zvýšenie stavu vlastného imania bolo spôsobené predovšetkým zvýšením základného imania v roku 2006 (28.674 tis. Sk) oproti roku 2005 (26.663 tis. Sk) o 2.011 tis. Sk.

Cudzie zdroje ÚNSS sa v porovnaní s rokom 2005 zvýšili o 3.064 tis. Sk. Cudzie zdroje boli v roku 2006 vo výške 7.057 tis. Sk, kým v roku 2005 bol stav cudzích zdrojov 3.993 tis. Sk. Nárast cudzích zdrojov bol spôsobený predovšetkým zvýšením prechodných účtov pasívnych v roku 2006 (5.099 tis. Sk) oproti roku 2005 (2.490 tis. Sk) o 2.609 tis. Sk a zvýšením krátkodobých záväzkov v roku 2006 (1.747 tis. Sk) oproti roku 2005 (1.237 tis. Sk) o 510 tis. Sk.

Na zvýšení majetku sa podieľali:
vlastné imanie vo výške 	1.349 tis. Sk
cudzie zdroje vo výške 	3.064 tis. Sk

Spolu				4.413 tis. Sk,
čo medziročne predstavuje celkové zvýšenie majetku ÚNSS.

Nakoľko absolútne zvýšenie vlastného imania nemá dostatočnú vypovedaciu schopnosť, je potrebné posúdiť vzťah vlastného imania a cudzích zdrojov za roky 2006 a 2005. 

rok 2005:	vlastné imanie/ cudzie zdroje = 29.327 tis. Sk/ 3.993 tis. Sk = 7,34
rok 2006:	vlastné imanie/ cudzie zdroje = 30.676 tis. Sk/ 7.057 tis. Sk = 4,35
	
Z uvedeného vyplýva, že v roku 2005 bolo vlastné imanie 7,34 krát väčšie ako cudzie zdroje. V roku 2006 bolo vlastné imanie 4,35 krát väčšie ako cudzie zdroje. 

Cudzie zdroje rástli rýchlejšie ako vlastné imanie. Tento jav bol spôsobený v rámci vlastného imania predovšetkým znížením výsledku hospodárenia (v roku 2005 2.316 tis. Sk a v roku 2006 1.613 tis. Sk). 
Najväčší vplyv na zvýšenie cudzích zdrojov v roku 2006 oproti roku 2005 o 3.064 tis. Sk malo zvýšenie stavu prechodných účtov aktív o 2.609 tis. Sk v roku 2006 v porovnaní s rokom 2005.

II. Analýza zdrojov financovania majetku
II.1. Ukazovateľ finančnej samostatnosti

U1 = (vlastné imanie/majetok)*100

rok 2005:	U1 = (29.327 tis. Sk / 33.320 tis. Sk)*100 = 88,02 % 
rok 2006:	U1 = (30.676 tis. Sk / 37.733 tis. Sk)*100 = 81,30 % 

Na základe posúdenia ukazovateľa finančnej samostatnosti, prostredníctvom ktorého sa posudzuje  do akej miery je ÚNSS schopná pokryť svoje potreby (prostriedky) vlastnými zdrojmi, môžeme skonštatovať, že v roku 2005 bola ÚNSS schopná pokryť svoje potreby (prostriedky) vlastnými zdrojmi na 88,02 % a v roku 2006 na 81,30 %, čo medziročne predstavuje pokles o 6,72 %.

II.2. Ukazovateľ zadĺženosti

U2 = (cudzie zdroje/majetok)*100

rok 2005: U2 = (3.993 tis. Sk / 33.320 tis. Sk)*100 = 11,98 %
rok 2006: U2 = (7.057 tis. Sk / 37.733 tis. Sk)*100 = 18,70 %

Na základe posúdenia ukazovateľa zadĺženosti, prostredníctvom ktorého sa posudzuje  do akej miery ÚNSS pokrýva svoje potreby (prostriedky) cudzími zdrojmi, môžeme skonštatovať, že v roku 2005 ÚNSS pokrývala svoje potreby (prostriedky) cudzími zdrojmi na 11,98 % a v roku 2006 na 18,70 %, čo medziročne predstavuje rast o 6,72 %.

II.3. Ukazovatele likvidity
Okamžitá likvidita (likvidita I. stupňa)
Okamžitá likvidita = finančný majetok / krátkodobé záväzky

rok 2005:	okamžitá likvidita = 15.531 tis. Sk / 1.237 tis. Sk = 12,56
rok 2006:	okamžitá likvidita = 16.572 tis. Sk / 1.747 tis. Sk =   9,49

Okamžitá likvidita v roku 2006 dosahuje 9,49, to znamená, že na 1 Sk krátkodobých záväzkov pripadá 9,49 Sk finančného majetku ÚNSS. 

Na základe analýzy tohto ukazovateľa môžeme tvrdiť, že ÚNSS viaže pomerne vysoké objemy prostriedkov v najlikvidnejšom majetku, čo nie je veľmi účelné. Efektívnejšie by bolo  znížiť dosiahnutý pomer medzi hodnotou krátkodobých záväzkov a hodnotou finančných účtov. 

Avšak na základe analýzy vývoja okamžitej likvidity ÚNSS v rokoch 2004 až 2006, vzhľadom na jej každoročný pokles, môžeme skonštatovať, že jej vývoj je pozitívny. 

Bežná likvidita (likvidita II. stupňa)
Bežná likvidita = (finančný majetok + krátkodobé pohľadávky – pohľadávky po lehote splatnosti)  /  krátkodobé záväzky

rok 2005:	bežná likvidita = ( 15.531 tis. Sk +  572 tis. Sk –57 tis. Sk) / 1.237 tis. Sk = 12,97
rok 2006:	bežná likvidita = (16.572 tis. Sk +  683 tis. Sk – 57 tis. Sk) / 1.747 tis. Sk = 9,84

Bežná likvidita v roku 2006 dosahuje 9,84, to znamená, že na 1 Sk krátkodobých záväzkov pripadá 9,84 Sk finančného majetku a krátkodobých pohľadávok ÚNSS. 

Na základe analýzy tohto ukazovateľa môžeme tvrdiť, že ÚNSS v súčasnosti viaže pomerne vysoké objemy prostriedkov v tomto pomerne vysoko likvidnom majetku, čo nie je veľmi účelné. Efektívnejšie by bolo znížiť dosiahnutý pomer medzi hodnotou krátkodobých záväzkov a hodnotou finančných účtov a krátkodobých pohľadávok.

Avšak na základe analýzy vývoja bežnej likvidity ÚNSS v rokoch 2004 až 2006, vzhľadom na jej každoročný pokles, môžeme skonštatovať, že jej vývoj je pozitívny. 

Celková likvidita (likvidita III. stupňa)
Celková likvidita = obežný majetok / krátkodobé záväzky

rok 2005:	celková likvidita = 17.296 tis. Sk / 1.237 tis. Sk = 13,98
rok 2006:	celková likvidita = 19.620 tis. Sk / 1.747 tis. Sk = 11,23

Celková likvidita v roku 2006 dosahuje 11,23, to znamená, že na 1 Sk krátkodobých záväzkov pripadá 11,23  Sk finančného majetku podniku, krátkodobých pohľadávok a zásob. Na základe analýzy tohto ukazovateľa môžeme tvrdiť, že ÚNSS v  súčasnosti viaže pomerne vysoké objemy prostriedkov v likvidnom majetku, čo nie je veľmi účelné. Bolo by efektívnejšie znížiť dosiahnutý pomer medzi hodnotou krátkodobých záväzkov a hodnotou finančných účtov a krátkodobých pohľadávok.

Avšak na základe analýzy vývoja celkovej likvidity ÚNSS v rokoch 2004 až 2006, vzhľadom na jej každoročný pokles, môžeme skonštatovať, že jej vývoj je pozitívny. 

Tabuľka č. 2. Ukazovatele likvidity

Ukazovateľ
	rok 2005	rok 2006	
Okamžitá likvidita	12,56	9,49	
Bežná likvidita	12,97	9,84	
Celková likvidita	13,98	11,23	

	

Ako z tabuľky č. 2. vyplýva, okamžitá, bežná i celková likvidita v roku 2006 v porovnaní s rokom 2005 klesla, čo môžeme považovať za pozitívny výsledok.

III. Analýza podielu prijatých príspevkov a dotácií na prevádzku na výnosoch ÚNSS
IIIa. Analýza podielu prijatých príspevkov na výnosoch ÚNSS 
Prijaté príspevky ÚNSS v roku 2006 tvorili predovšetkým prijaté príspevky z prostriedkov štátneho rozpočtu, Úradov práce, neziskových organizácií, nadácií, zahraničných zdrojov, fyzických osôb (verejných zbierok ÚNSS), prijatých členských príspevkov a z podielu zaplatenej dane.

Podiel prijatých príspevkov na celkových výnosoch = (prijaté príspevky / celkové výnosy) * 100

rok 2005:	(7.051 tis. Sk/ 22.760 tis. Sk) * 100 = 30,98 %
rok 2006:	(8.424 tis. Sk/ 26.320 tis. Sk) * 100 = 32,00 %

Ako z hore uvedeného výpočtu vyplýva, podiel prijatých príspevkov na celkových výnosoch ÚNSS predstavoval v roku 2005 30,98 % a v roku 2006 32,00 %, čo predstavuje medziročný nárast o 1,02 %.

IIIb. Podiel  dotácií na prevádzku na výnosoch ÚNSS
Prijaté dotácie ÚNSS v roku 2006 tvorili predovšetkým prijaté príspevky z prostriedkov Ministerstva práce, sociálnych vecí a rodiny SR, Ministerstva kultúry SR, Vyšších územných celkov a Ministerstva dopravy SR.

Podiel dotácií na prevádzku na celkových výnosoch = (dotácie na prevádzku / celkové výnosy) * 100

rok 2005:	(14.020 tis. Sk/ 22.760 tis. Sk) * 100 = 61,60 %
rok 2006:	(16.637 tis. Sk/ 26.320 tis. Sk) * 100 = 63,21 %

Ako z hore uvedeného výpočtu vyplýva, podiel dotácií na prevádzku na celkových výnosoch ÚNSS predstavoval v roku 2005 61,60 % a v roku 2006 63,21 %, čo predstavuje medziročný nárast o 1,61 %.

IIIc. Podiel prijatých príspevkov a na dotácií na prevádzku na výnosoch ÚNSS
Podiel prijatých príspevkov a dotácií na prevádzku na celkových výnosoch = (prijaté príspevky a dotácie na prevádzku / celkové výnosy) * 100

rok 2005:	(21.071 tis. Sk/ 22.760 tis. Sk) * 100 = 92,53 %
rok 2006:	(24.791 tis. Sk/ 26.320 tis. Sk) * 100 = 94,19 %

Ako z hore uvedeného výpočtu vyplýva, podiel prijatých príspevkov  a dotácií na prevádzku na celkových výnosoch ÚNSS predstavoval v roku 2005 92,53 % a v roku 2006 94,19 %, čo predstavuje medziročný nárast o 1,66 %.

Tento výpočet vyjadruje absolútnu závislosť ÚNSS na prijatých príspevkoch a dotáciách na prevádzku, nakoľko v oboch spomínaných rokoch predstavoval ich podiel na celkových výnosoch viac ako 92 %.

Prijaté príspevky v tis. Sk (najvýznamnejší darcovia a donori)
Príspevky a dary	Finančný objem	
MPSVaR SR	5 289	
Európsky sociálny fond	3 328	
Ministerstvo kultúry SR	187	
MDPaT SR	259	
Slovenská sporiteľňa	200	
Nadácia SOCIA	500	
Banskobystrický samosprávny kraj	888	
Košický samosprávny kraj	1 250	
Bratislavský samosprávny kraj	800	
Nitriansky samosprávny kraj	1 017	
Prešovský samosprávny kraj	450	
Trenčiansky samosprávny kraj	625	
Trnavský samosprávny kraj	1 451	
Žilinský samosprávny kraj	500	

Audit účtovnej závierky za rok 2006
Výrok audítora: 
„Uskutočnil som audit pripojenej účtovnej závierky za Vaše občianske združenie za rok 2006, ktorá obsahuje súvahu zostavenú k 31. decembru 2006, súvisiaci výkaz ziskov a strát za rok, ktorý sa k uvedenému dátumu skončil a poznámky. Za uvedenú účtovnú závierku je zodpovedné vedenie Úradu ÚNSS. Mojou zodpovednosťou je vyjadriť názor na túto účtovnú závierku na základe vykonaného auditu
Audit som uskutočnil v súlade s Medzinárodnými audítorskými štandardmi ISA. Podľa týchto štandardov mám audit naplánovať a vykonať tak, aby som získal primerané uistenie, že účtovná závierka neobsahuje významné nesprávnosti. Audit zahŕňa overenie dôkazov, ktoré dokladujú sumy a iné údaje uvedené v účtovnej závierke, na základe testov. Audit ďalej obsahuje zhodnotenie použitých účtovných princípov a zhodnotenie významných odhadov, ktoré uskutočnil manažment, ako aj zhodnotenie prezentácie účtovnej závierky ako celku. Som presvedčený, že vykonaný audit poskytol objektívny základ pre môj výrok.
Podľa môjho názoru účtovná závierka vyjadruje verný a pravdivý obraz o finančnej situácii občianskeho združenia k 31. 12. 2006 a výsledkoch jeho hospodárenia za rok, ktorý sa skončil k uvedenému dátumu, v súlade so slovenským zákonom o účtovníctve.

Košice, 18. apríla 2007
Ing. Štefan Adamišin
zodpovedný audítor
Licencia SKAU 852.“

Ďakujeme štátnej správe: 
Ministerstvo, práce, sociálnych vecí a rodiny SR
Ministerstvo kultúry SR
Ministerstvo školstva SR
Ministerstvo dopravy, pôšt a telekomunikácií
Ministerstvo zahraničných vecí SR

Ďakujeme samospráve:
Banskobystrický samosprávny kraj
Bratislavský samosprávny kraj
Košický samosprávny kraj
Nitriansky samosprávny kraj
Prešovský samosprávny kraj
Trenčiansky samosprávny kraj
Žilinský samosprávny kraj

Ďakujeme ostatným podporovateľom:
Európsky sociálny fond
Komunitná nadácia Bratislava
Lions Club Bratislava Pressburg
Lions Club International
Lions Club Žilina
Nadácia otvorenej spoločnosti
Nadácia Pontis
Nadácia Tatra banky
Slovenská knižnica pre nevidiacich M Hrebendu
Slovenská kynologická jednota
Slovenská národná knižnica
Slovenské národné divadlo
Socia – nadácia na podporu sociálnych zmien

Ďakujeme všetkým sponzorom a partnerom:
Apple Pie, s.r.o.
Askin & Co., s.r.o. 
Bratislavská vodárenská spoločnosť, a.s.
British International School Bratislava
Cititbank ( Slovakia), a.s.
DOAS, a.s.
Ematech- technológie, s.r.o.
ESET, s.r.o.
EUROFINN, spol s.r.o.
Europe conception process Slovaquie, s.r.o.
Eurovia – Cesty, a.s.
Philip Morris Slovakia, s.r.o.
Güde, s.r.o.
Inžinierske stavby, a.s.
Ľudová banka, a.s. 
Magic Box Slovakia, s.r.o.
Mediage, s.r.o.
mesačník Fototip
Microsoft Slovakia, s.r.o.
Model obaly, s.r.o
Oculus & Co., s.r.o.
Orange Slovensko, a.s.
Profesia, s.r.o.
Sibamac, a.s.
Schiedel Slovensko, s.r.o.
Schneider Elektric Slovakia spol. s r.o.
Slovenská sporiteľňa, a.s.
STABILT, s.r.o.
UniCredit Bank, a.s.
UniCredit Leasing, a.s.
UPC Slovensko, s.r.o.

Ďakujeme všetkým donorom a podporovateľom, ktorí sa podporou ÚNSS spolupodieľali na skvalitňovaní života ľudí so zrakovým postihnutím.

Ďakujeme všetkým jednotlivcom a spoločnostiam, ktoré poukázali 2 % dane z príjmu fyzických a právnických osôb za rok 2004 v prospech Únie nevidiacich a slabozrakých Slovenska. 

Ďakujeme všetkým dobrovoľníkom Únie nevidiacich a slabozrakých Slovenska za ich obetavú prácu. 

Ďakujeme všetkým ľuďom, ktorí preukázali solidaritu s nevidiacimi a slabozrakými spoluobčanmi vo verejnej zbierke Biela pastelka a zbierke na podporu výcviku vidiacich psov. 

Ďakujeme všetkým priateľom a priaznivcom Únie nevidiacich a slabozrakých Slovenska za ich pomoc a podporu.